บิ๊ก‘SLC’เร่งพลิกฟื้นผลงานล้างภาพหุ้นปั่น
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — บิ๊กโซลูชั่น เร่งสร้างกำไร ล้างภาพหุ้นเก็งกำไร ยันตรวจสอบหุ้น ไม่กระทบแผนลงทุน 
นายอารักษ์ ราษฎร์บริหาร ประธานเจ้าหน้าที่บริหาร บริษัท โซลูชั่น คอนเนอร์ (1998) หรือ SLC เปิดเผยว่า ราคาหุ้น SLC ที่ปรับตัวลงแรงต่อ เนื่องจากผลกระทบข่าวการตรวจสอบของทางการ แต่ไม่ส่งผลกระทบกับแผนการลงทุนของบริษัท เพราะการลงทุนตลอดจนการหาลูกค้าไม่เกี่ยวข้องกับราคาหุ้น แต่หากการให้ข่าวเชิงลบเกี่ยวพันกับบริษัทมากขึ้น จะส่งผลกระทบกับภาพลักษณ์ของบริษัทที่ออกมาไม่ดี 
“ผมเป็นห่วงเวลาไปประมูลงานจะถูกมองว่าเป็นหุ้นเก็งกำไร สิ่งที่เราพยายามทำขณะนี้คือการสร้างผลประกอบการให้ออกมาดีแทน และทางหนึ่งที่ทำได้ คือ การทำให้บริษัทมีขนาดทุนที่ใหญ่ขึ้น มีผลประกอบการหลากหลาย ซึ่งช่วยได้ เพียงแต่ต้องใช้เวลา เชื่อว่าปี 2554 ผลดำเนินงานพลิกเป็นบวก ส่วนไตรมาส 2 ถือว่าต่ำสุดแล้ว จากการลงทุนช่องข่าวสปริงนิวส์” นายอารักษ์ กล่าว 
นอกจากนี้ ไม่กระทบแผนการใช้เงินทุนระยะสั้นหรือแผนเพิ่มทุน โดยบริษัทจะพิจารณาหยุดแผนเพิ่มทุนชั่วคราว และหันมาเพิ่มทุนบริษัทลูกโดยตรง 
ด้านราคาหุ้น SLC วันที่ 2 ส.ค. ร่วงติดฟลอร์ที่ 0.35 บาท ลดลง 0.14 บาท มูลค่าซื้อขายแน่น 323.94 ล้านบาท คาดว่าโบรกเกอร์บีบหรือจำกัดการให้สินเชื่อ (มาร์จิน) รวมทั้งการขายหุ้นของนักลงทุนรายใหญ่